En 20-årig bilist endte mandag eftermiddag på skadestuen efter et særdeles voldeligt møde med en rasende medtrafikant i et vejkryds på kobberlundvej ved Kruså i Sønderjylland.

Politiet ved endnu ikke præcist, hvad der udløste en 52-årig mands voldsomme vrede. Men han blev så ophidset over en 20-årig medbilists trafikale evner, at han - ifølge vidner på stedet - hev den 20-årige ud af bilen og ifølge Syd og Sønderjyllands politi 'udøvede kvalificeret vold' på den unge bilist.

Knuste rude

Det lykkedes dog den 20-årige at kæmpe sig ind i bilen igen, hvorefter den midaldrende mand kastede en stor sten gennem bilruden på den 20-åriges bil.

- Stenen knuste ruden og ramte den 20-årige, der efterfølgende måtte behandles på skadestuen, fortæller vagtchef ved Syd- og sønderjyllands politi Erik Lindholdt.

Den 20-åriges kæreste sad i bilen, og de fik tilkaldt politiet, der anholdte den vrede 52-årige, der nu er sigtet for kvalificeret vold.

- Men den 52-årige ønskede ikke at udtale sig til politiet, og derfor kan vi ikke udtale os nærmere om, hvad der rent faktisk foregik. Nu har vi sat den 52-årige i arresten, så vi kan få en snak med ham om det i morgen, siger vagtchefen til Ekstra Bladet.